Det ble ikke funnet egnede naturlige regulerings- eller inntaksmagasiner i området, derfor fant en det nødvendig å planlegge et reguleringsmagasin i Stormdalen. Selve demningen skulle bygges som en rundt 100 meter høy fyllingsdam ved Skarpnasen i nedre del av dalen. Magasinet ble planlagt med navnet Stormsjø. Høyeste regulerte vannstand var satt til 395 meter over havet, hvilket vil si at vannstanden ville gå opp til begynnelsen av Lilt- og Storstormdalen. Reguleringshøyden var planlagt til 80 meter. Som tetningsmasser til damkjernen ble det planlagt bruk av lokale løsmasser.